એક વખત અપરાજિતકુમાર અને વિમલબોધ બંન્ને મિત્રો અશ્વારૂઢ થઈને ક્રીડા કરવા નીકળ્યા. પરંતુ તીવ્ર ગતિવાળા અશ્વો તે બંનેને ગાઢ અટવીમાં લઇ ગયા. ત્યાં પહોંચતા અશ્વો શાંત થઈને ઉભા રહ્યા, એટલે તે બંને એક વૃક્ષની નીચે ઉતરી પડ્યા. કુમારે મંત્રીપુત્રને કહ્યું કે હે મિત્ર! આ અશ્વો આપણને અહીં લઇ આવ્યા તે ઘણું સારું થયું. હવે આપણે અનેક આશ્ચર્યથી પૂર્ણ એવી પૃથ્વીને નીહાળીશું. આમ વાત કરી કુમાર અને મંત્રીપુત્ર આગળ ચાલ્યા. રસ્તામાં કુમાર પોતાના અપૂર્વ પરાક્રમ, યુદ્ધ કૌશલ્ય અને પુણ્ય પ્રભાવથી ઘણા રાજાઓને જીતીને પોતાના અપરાજિત નામને સાર્થક કરતા વિવિધ પ્રસંગો અનુસાર વિવિધ દેશના રાજાઓની રાજપુત્રીઓને પરણ્યા. કોશલદેશના કોશલરાજાની કનક્માલા નામે દુહિતા, વૈતાઢયપર્વત ઉપર રથનૂપૂર નગરના અમૃતસેન નામના ખેચરપતિની રત્નમાળા નામની પુત્રી, એક મહાવનમાં ભુવનભાનુ નામે વિદ્યાધરોના રાજાની કમલિની અને કુમુદિની નામની કન્યા અને મંદિરપુર નગરમાં સુપ્રભરાજાની રંભા નામની રાજપુત્રીઓ સાથે પાણિગ્રહણ કર્યું. દરેક રાજકુમારીને પોતાના પિતાના જ નગરમાં મૂકીને અપરાજીતકુમાર પોતાના મિત્ર વિમલબોધ સાથે નીકળીને કુંડપુર સમીપે આવ્યા. ત્યાં તેમણે દિવ્ય સુવર્ણકમળ ઉપર બિરાજમાન કેવળીભગવંતના દર્શન કર્યા. બંને મિત્રો કેવળીભગવંતને પ્રદક્ષિણા આપીને કર્ણમાં અમૃતને વર્ષાવતી ધર્મદેશના સાંભળવા બેઠા. દેશના પૂર્ણ થયા પછી નમસ્કાર કરીને પાપભીરુ અને ઋજુહૃદયી કુમારે કેવળીભગવંતને પુછ્યુંકે, હે ભગવંત! હું ભવ્ય છું કે અભવ્ય? કેવળીભગવંત બોલ્યા: “હે ભદ્ર! તું ભવ્ય છે. આ જંબુદ્વીપના ભરતક્ષેત્રમાં બાવીસમાં તીર્થંકર થઈશ અને આ તારો મિત્ર પ્રથમ ગણધર થશે”. આ સાંભળીને હર્ષથી પુલકિત થયેલા અપરાજિતકુમાર અને વિમલબોધ સ્થાને - સ્થાને જિનચૈત્યોના દર્શન કરતાં કરતાં જનાનંદ નગર સમીપ પહોંચ્યા.